Bembo Antikva
Bembo er et antikva skriftsnit skabt i Venedig i slutningen af 1400-tallet af stempelskæren Francesco Griffo (1450-1518) for forlæggeren og bogtrykkeren Aldus Manutius.
Skriften er først benyttet i bogen De Aetna af Pietro Bembo i 1495 og blev rekonstrueret som blyskrift i 1929 af firmaet Monotype. Siden er den lanceret til først fotosats og i dag digitalskrift. Bembo antikva er en typisk, lidt spinkel renæssanceskrift med spor af penneføring i bogstavtegningen og med en let bagudhældende akse. Som i datidens andre skrifter er majusklerne lidt mindre end minusklernes overlængder. Den tilhørende kursiv fremkom i 1524 og havde oprindeligt ikke kursive majuskler. Den blev første gang benyttet i Danmark i december 1946 af bogtrykkeren Henry Thejls til et privattryk af Arthur Koestlers Læserens Dilemma og er stadig populær – specielt til digtsamlinger, essays og anden humanistisk litteratur.